- Jeg reagerer med sinne, frustrasjon og irritasjon
Politiet fikk melding om innbruddet hos Iversen & co. Ur og Smykker klokken 02.45. - Vi antar at store verdier er stjålet. Flere montere er tømt, men vi har ikke oversikt over hvor mye som er borte, sier operasjonsleder Inger Myrtvedt i Hordaland politidistrikt til Bergens Tidende. Politiets kriminalteknikere sikret i morgentimene spor på stedet. Daglig leder Vibeche Antonissen forteller om en tøff dag på jobb. Hun har formiddagstimene fredag ryddet etter tyvene. Rundt henne står butikkhyllene robbet igjen. - Jeg reagerer med sinne, frustrasjon og irritasjon, sier hun til VG.Hun er usikker på hvor mye som er stjålet, men eier Robert Antonissen antyder til Bergensavisen at det er stjålet varer for nærmere tre millioner kroner. Politistasjonssjef Morten Ørn i Bergen sør politistasjon bekrefter at det er snakk om millionbeløp. Han beskriver tyvene som målrettet etter å ha sett overvåkingsvideo fra tyveriet. Ifølge han var tyvene inn og ut på fem minutter. - Det som vises på overvåkingsvideoen er at dette er meget besluttsomme folk, som går inn glassdørene på bakkeplan ved hjelp av slegger, sier Ørn.Han utelukker ikke at det er snakk om organisert kriminalitet. Ifølge politiet var det tre menn med finlandshetter som brøt seg inn i butikken. De tre skal ha båret bagger som minner om de blå posene du får på Ikea, men at de var hvite- og grønnrutete. Politiet undersøker fredag formiddag eventuelle spor de har etterlatt seg. I natt søkte de blant annet området med hund.- Vi er i en informasjonsinnhentingsfase der vi ser etter tekniske spor som bompengepasseringer. Vi ønsker også å komme i kontakt med vitner, sier politistasjonssjefen. Han forteller at de har avhørt vitner til hendelsen, men han ønsker ikke å gå inn på hva de har forklart. - Vi arbeider nå blant annet med å analysere fremgangsmåten og sammenligne med andre slike innbrudd som har vært andre steder i landet, sier han til VG.
Varer for store verdier er stjålet i et innbrudd i en klokke- og smykkeforretning i kjøpesenteret Lagunen i Bergen natt til fredag.